《金陵留别许班王》
明代·罗万杰

相违动几载，相见未盈旬。又复嗟行役，何以慰劳人。

秣陵风土美，首夏如晚春。柳外莺声碎，雨后山色新。

子恋秦淮水，予逐京洛尘。同是天涯客，谁辨出处因。

临岐劝子归，悯默不能陈。子归无他好，柴门荷主仁。

巨觞置我前，再酌情已申。各自爱光景，毋令远游频。

作者简介：罗万杰（一六一三 — 一六八〇），字贞卿，号庸庵。揭阳人。明思宗崇祯七年（一六三四）进士。初官行人，两奉使册封吉、荆二藩。十三年，召对，给笔札，问修练储备四事，侃侃陈利弊，切中时艰，擢吏部主事，转验封员外郎。甲申之变，会南都迎立，徵拜副都御史。闻马士英、阮大铖用权，辞不出，矢志岩壑，结庐于埔阳之双髻峰，草衣蔬食，与樵牧高僧为侣。林居三十年，足迹不入城市。晚号樵子，乡人私谥曰文节先生。有《瞻六堂集》。清康熙《潮州府志》卷九上、清乾隆修《潮州府志》卷二八有传。